Урысей студентхэм я махуэм ирихьэлIэу Къэбэрдей-Балъкъэр Республикэм и Iэтащхьэ КIуэкIуэ Юрий и хъуэхъу
2017 гъэм щIышылэм и 25-м
Ныбжьэгъу лъапIэхэ!
Урысей студентхэм я махуэмкIэ си гуапэу сынывохъуэхъу!
ЦIыхур щеджэ илъэсхэр Iуэху дахэхэмкIэ гъэнщIа лъэхъэнэ хьэлэмэтщ. Апхуэдэу ар гъащIэ гъуэгур къыхэхынымкIэ жэуаплыныгъэ зыпылъ зэманщ. Фэ фи къарум, еджэнымрэ IэщIагъэ зэгъэгъуэтынымрэ фызэрегугъум фи къэкIуэнури, ди къэралым и къэкIуэнури куэдкIэ елъытащ.
Республикэм щызэтеува Iэмалхэр къэвгъэсэбэпурэ, щIэныгъэ, IэщIагъэ зэгъэгъуэтыным жыджэру фыхущIэкъуну, мурадыфIхэр фиIэну икIи узыншагъэр хъумэным фегугъуу фыпсэуну, фи IэщIагъэр нэсу щIэгъэкъуэн къэфщIыну икIи зэвгъэгъуэта зэфIэкIыр фыщалъхуа Къэбэрдей-Балъкъэрым, ди Хэкум фIыгъуэ къахуэхьыным хуэгъэзауэ къэвгъэсэбэпыну сыфщогугъ.
Республикэм и студент псоми узыншагъэ быдэ, насып яIэну, тэмэму еджэну, тегушхуэныгъэ яхэлъыну икIи творческэ ехъулIэныгъэхэр къахьыну сохъуэхъу!
